b'\n_START_ARTICLE_\nNovaja Sibir\n_START_PARAGRAPH_\nNovaja Sibir eller Ny-Sibir (russisk: \xd0\x9d\xd0\xbe\xd0\xb2\xd0\xb0\xd1\x8f \xd0\xa1\xd0\xb8\xd0\xb1\xd0\xb8\xd1\x80\xd1\x8c) er ei av Nysibir\xc3\xb8yene mellom Laptevhavet og \xc3\x98stsibirhavet i Russland. Med et areal p\xc3\xa5 6200 km\xc2\xb2 er den akkurat ikke med p\xc3\xa5 listen over de 100 st\xc3\xb8rste \xc3\xb8yene i verden. Novaja Sibir er en lav \xc3\xb8y og det h\xc3\xb8yeste punktet er bare 76 meter over havet. Den er dekket av tundravegetasjon og h\xc3\xb8rer administrativt til republikken Sakha.\n_START_SECTION_\nGeologi\n_START_PARAGRAPH_\nNovaja Sibir best\xc3\xa5r av klastiske sedimenter fra sen krittid til kvart\xc3\xa6rtiden. Sedimentene fra sen krittid er omfattende foldede lag av gr\xc3\xa5 eller gr\xc3\xa5gr\xc3\xb8nn tuffaktig sand, tuffaktig silt, sm\xc3\xa5stein og lag av brunkull. Sand og silt inneholder ofte vulkansk glass, fossile planter, rhyolittisk sm\xc3\xa5stein eller en kombinasjon av alle. Sand, silt, leire og brunkull fra eosen ligger over en erosjonsdiskordans i sedimentene fra sen krittid. Nordvest p\xc3\xa5 Novaja Sibir g\xc3\xa5r disse sedimentene gradvis over i leire som inneholder fossiler av skalldyr. Opp\xc3\xa5 sedimentene fra eosen og andre erosjonsdiskordanser ligger sand fra oligocen og tidlig miocen. De inneholder tynne lag av silt, gj\xc3\xb8rme, leire og sm\xc3\xa5stein. Sanden inneholder \xc3\xb2g fossile planter og kiselalger fra laguner, sumper og innsj\xc3\xb8er. Over dette sandlaget ligger sedimenter fra pliocen med lag av sand, silt, gj\xc3\xb8rme, torv og sm\xc3\xa5stein._NEWLINE_Bortsett fra Derevjannyje\xc3\xa5sene, dekker sedimenter fra kvart\xc3\xa6rtiden nesten hele overflaten av Novaja Sibir. Disse avleiringene best\xc3\xa5r av lag av marine sedimenter opp\xc3\xa5 jordsedimenter. De lavere marine sedimentene best\xc3\xa5r av tre lag opp\xc3\xa5 hverandre av marin til beisk leire med fossiler av bl\xc3\xb8tdyr med torv p\xc3\xa5 toppen av dette igjen. Jordsedimentene som ligger over dette igjen best\xc3\xa5r av isrik silt der mange iskiler har dannet seg. Denne isen har opparbeidet seg gjennom titusenvis av \xc3\xa5r gjennom sen kvart\xc3\xa6rtid og det siste glasiale maksimum og fram til om lag 10\xc2\xa0000 \xc3\xa5r siden. I l\xc3\xb8pet av denne perioden gravla isen og bevarte mange st\xc3\xb8ttenner og bein fra mammuter og andre dyr fra megafaunaen._NEWLINE_P\xc3\xa5 Novaja Sibir finnes det mye oppreiste trestammer, greiner, l\xc3\xb8vavtrykk og andre planterester i sedimentene som ligger blottet ved havklippene og i Derevjannje\xc3\xa5sene langs s\xc3\xb8rkysten. P\xc3\xa5 grunn av de mange trerestene kalte de f\xc3\xb8rste oppdagerne og paleobotanistene Derevjannje\xc3\xa5sene for enten \xc2\xabSkogfjellene\xc2\xbb eller \xc2\xabTrefjellene\xc2\xbb. En mente at lagene av sand, silt, gj\xc3\xb8rme og leire som inneholder disse fossile trestammene oppstod i enten miocen eller eosenepoken, men i dag vet en at de kommer fra sen krittid.\n_START_SECTION_\nVegetasjon\n_START_PARAGRAPH_\nTundraen dekker hele Novaja Sibir og best\xc3\xa5r stort sett av sv\xc3\xa6rt lavtvoksende gress, siv, moser, lav og levermoser. Jordsmonnet er typisk fuktig, finkornet og ofte bakket.\n_START_SECTION_\nHistorie\n_START_PARAGRAPH_\nJakov Sannikov oppdaget Novaja Sibir i 1806 under en jaktekspedisjon finansiert av kj\xc3\xb8pmennene Semen og Lev Sirovatskij.'